《宿云边感怀》
宋代·刘宰

虚馆怯朝寒，幽寒不可续。
展转复展转，万感起心曲。
世涂嗟枘凿，亲养悲风木。
悔往舌噬脐，念来弓拟鹄。
悠悠穹壤间，方寸浪驰逐。
西山有仙子，胸次湛寒玉。
何年白鹤归，就我云边宿。
挽衣起凝睇，飞鸥下平绿。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。